לא עניין של מה בכך הוא לפרוש אחרי שנים רבות של עשייה התנדבותית פורה ומאתגרת ב"ידיד לחינוך" ובכלל, ועוד יותר אם שימשת בתפקיד מרכזי מנהיגותי. עבור חמש עשרה רכזות ישובים שפרשו מתפקידן בעמותה, הייתה זו קריירה שנייה (או אולי שלישית), והפרישה הזו היא לעיתים קשה לא פחות מאשר הפרישה הראשונה לגימלאות. (לא לכולן כמובן). לכן, החליטה דינה בנקלר ממייסדי "ידיד לחינוך" והיו"ר הראשונה של המזכירות הפדגוגית, להגות את רעיון "בית הלורדים", שינסה להמשיך את הקשר בין הפורשות בינן לבין עצמן ובינן לבין העמותה.
הקשר הזה אמור לשמור על המשכיות ושייכות למרות הפרישה. לא מכבר נפגשו הפורשות למפגש ראשון, בו הוחלט להתכנס שלוש פעמים בשנה סביב נושא שיקבע. הממונות על הקשר ועל הבצוע תהיינה דינה בנקלר, עדה זהר שריכזה את המתנדבים ברמת גן ויונה סלע שריכזה את המתנדבים בבת ים.